钦定古今图书集成/明伦汇编/氏族典/第184卷 > 《廖用贤尚友录》 > 颠颉
## 钦定古今图书集成/明伦汇编/氏族典/第184卷 > 《廖用贤尚友录》 > 颠颉

按《左传》僖公二十三年，晋公子重耳之及于难也，晋
人伐诸蒲城。蒲城人欲战，重耳不可，遂奔狄。从者狐
偃、赵衰、颠颉、魏武子、司空季子及曹。曹共公闻其骈
胁浴，薄而观之。僖负羁之妻曰：“吾观晋公子之从者，
皆足以相国。若以相夫子，必反其国。反其国，必得志
于诸侯。得志于诸侯而诛无礼，曹其首也，子盍蚤自
贰焉。”乃馈《盘飧》寘璧焉。公子受飧返璧。二十八年二
月，晋侯围曹。三月丙午，入曹，数之，以其不用僖负羁
而乘轩者三百人也。且曰：献状，令无入僖负羁之宫
而免其族，报施也。魏犨、颠颉怒曰：“劳之不图，报于何
有？”爇僖负羁氏。魏犨伤于胸，公欲杀之而爱其材，使
问，且视之。病，将杀之。魏犨束胸见使者，曰：“以君之灵，
不有宁也。”距跃三百，曲踊三百。乃舍之，杀颠颉以徇
于师

凌迪知《万姓统谱》。